ČLENSKÝ PORIADOK								          SAEM

ČLENSKÝ PORIADOK
Slovenskej asociácie estetickej medicíny

Článok I
Úvodné ustanovenia

1. Tento Členský poriadok Slovenskej asociácie estetickej medicíny (ďalej len „Členský poriadok“) upravuje podrobnosti o podmienkach vzniku, výkonu a zániku členstva v občianskom združení Slovenská asociácia estetickej medicíny (ďalej len „združenie“), o právach a povinnostiach členov, o postupe pri prijímaní členov, o členských príspevkoch a ďalšie otázky súvisiace s členstvom v združení.
2. Členský poriadok je interným predpisom združenia vydaným v súlade so Stanovami združenia a je záväzný pre všetkých členov združenia.
3. Práva a povinnosti členov neupravené týmto Členským poriadkom sa spravujú Stanovami združenia, Etickým kódexom združenia a ďalšími internými predpismi združenia.
4. O vydaní, zmene alebo zrušení tohto Členského poriadku rozhoduje Správna rada združenia v súlade so Stanovami združenia.

Článok II
Podmienky prijatia za riadneho člena

1. Za riadneho člena združenia môže byť prijatá fyzická osoba, ktorá spĺňa podmienky ustanovené Stanovami združenia a týmto Členským poriadkom.
2. Uchádzač o členstvo je povinný podať riadne vyplnenú prihlášku za riadneho člena prostredníctvom elektronickej pošty na e-mailovú adresu určenú združením alebo iným spôsobom určeným združením.
3. Súčasťou prihlášky sú aj prílohy preukazujúce splnenie podmienok členstva podľa tohto Členského poriadku.
4. Správna rada je oprávnená od uchádzača vyžiadať aj ďalšie doklady alebo informácie potrebné na posúdenie splnenia podmienok členstva.
5. Uchádzač je povinný v prihláške uviesť pravdivé, úplné a aktuálne údaje a na požiadanie združenia predložiť doklady preukazujúce splnenie podmienok členstva.
6. Uchádzač je povinný oboznámiť sa so Stanovami združenia, týmto Členským poriadkom, Etickým kódexom združenia a ďalšími internými predpismi združenia a zaviazať sa ich počas trvania členstva dodržiavať.
7. Uchádzač sa zaväzuje vykonávať svoju odbornú činnosť v súlade so všeobecne záväznými právnymi predpismi, princípmi medicíny založenej na dôkazoch (evidence-based medicine), pravidlami odbornej etiky a dobrými mravmi.
8. Uchádzač je povinný bez zbytočného odkladu oznámiť združeniu všetky skutočnosti, ktoré môžu mať význam pre posúdenie jeho členstva, najmä právoplatne uložené disciplinárne opatrenia, správne sankcie alebo odsúdenie za úmyselný trestný čin súvisiaci s výkonom zdravotníckeho povolania.
9. O prijatí uchádzača za riadneho člena rozhoduje Správna rada uznesením v súlade so Stanovami združenia.
10. Na prijatie za riadneho člena združenia nevzniká právny nárok ani v prípade splnenia všetkých podmienok ustanovených Stanovami združenia a týmto Členským poriadkom.
11. Riadne členstvo vzniká dňom prijatia rozhodnutia Správnej rady o prijatí uchádzača za riadneho člena za predpokladu splnenia všetkých podmienok ustanovených Stanovami združenia a úhrady vstupného poplatku a ročného členského príspevku.


Článok III
Postup prijatia za riadneho člena

1. Prihláška za riadneho člena sa podáva elektronicky na e-mailovú adresu určenú združením alebo iným spôsobom určeným združením.
2. Výkonný riaditeľ po doručení prihlášky overí, či prihláška obsahuje všetky požadované údaje a prípadné prílohy potrebné na posúdenie splnenia podmienok členstva.
3. Ak prihláška neobsahuje všetky požadované údaje alebo prílohy, výkonný riaditeľ vyzve uchádzača na jej doplnenie v primeranej lehote. Do odstránenia nedostatkov Správna rada o prihláške nerozhodne.
4. Po preverení splnenia podmienok členstva predloží výkonný riaditeľ prihlášku Správnej rade na rozhodnutie.
5. Správna rada rozhoduje o prijatí uchádzača na svojom najbližšom zasadnutí alebo spôsobom ustanoveným Stanovami združenia.
6. O výsledku rozhodnutia Správnej rady bude uchádzač informovaný bez zbytočného odkladu prostredníctvom elektronickej pošty.
7. Po schválení prihlášky je uchádzač povinný uhradiť vstupný poplatok a ročný členský príspevok vo výške a v lehote určenej združením.
8. Po splnení podmienok podľa odseku 7 výkonný riaditeľ zabezpečí zápis člena do evidencie členov združenia a zašle členovi potvrdenie o vzniku členstva spolu s informáciami potrebnými na výkon členských práv a povinností.
9. Združenie nie je povinné odôvodňovať rozhodnutie o neprijatí uchádzača za riadneho člena.

Článok IV.
Vstupný poplatok a členské príspevky

1. Každý uchádzač o riadne členstvo je po schválení prihlášky Správnou radou povinný uhradiť vstupný poplatok vo výške 200 EUR.
2. Každý riadny člen je povinný uhrádzať ročný členský príspevok vo výške 100 EUR, ak Správna rada nerozhodne o jeho zmene.
3. Ročný členský príspevok je splatný najneskôr do 31. mája príslušného kalendárneho roka.
4. Vstupný poplatok a členský príspevok sa uhrádzajú bezhotovostným prevodom na bankový účet združenia, ak Správna rada nerozhodne inak.
5. Za deň úhrady členského príspevku alebo vstupného poplatku sa považuje deň pripísania príslušnej sumy na bankový účet združenia.
6. Neuhradenie vstupného poplatku alebo členského príspevku ani po písomnej výzve združenia môže byť dôvodom na zánik členstva v súlade so Stanovami združenia.

Článok V
Evidencia členov

1. Združenie vedie evidenciu svojich členov v rozsahu potrebnom na riadne plnenie svojich úloh, výkon členských práv a povinností a plnenie povinností vyplývajúcich zo všeobecne záväzných právnych predpisov.
2. Evidencia členov obsahuje najmä:
a. meno a priezvisko člena vrátane akademických titulov,
b. dátum narodenia,
c. adresu trvalého pobytu,
d. korešpondenčnú adresu, ak je odlišná od adresy trvalého pobytu,
e. telefónne číslo,
f. e-mailovú adresu,
g. číslo licencie Slovenskej lekárskej komory alebo iný identifikačný údaj oprávňujúci na výkon zdravotníckeho povolania,
h. špecializáciu,
i. názov pracoviska a mesto výkonu praxe,
j. dátum vzniku a zániku členstva,
k. údaje o úhrade vstupného poplatku a členských príspevkov.
3. Každý člen je povinný bez zbytočného odkladu, najneskôr však do 15 dní, oznámiť združeniu každú zmenu údajov vedených v evidencii členov.
4. E-mailová adresa oznámená členom združeniu sa považuje za hlavný komunikačný prostriedok medzi združením a členom. Združenie je oprávnené prostredníctvom tejto e-mailovej adresy doručovať členovi všetky oznámenia, pozvánky, informácie o činnosti združenia a inú korešpondenciu súvisiacu s členstvom.
5. Písomnosť doručovaná elektronicky sa považuje za doručenú dňom jej odoslania na poslednú e-mailovú adresu oznámenú členom združeniu, ak člen nepreukáže, že jej doručeniu zabránili okolnosti hodné osobitného zreteľa.
6. Združenie spracúva osobné údaje členov v súlade s príslušnými právnymi predpismi o ochrane osobných údajov a prijíma primerané technické a organizačné opatrenia na ich ochranu.

Článok VI
Výkon členských práv a povinností

1. Člen združenia vykonáva svoje členské práva a plní svoje členské povinnosti osobne, v súlade so Stanovami združenia, týmto Členským poriadkom, Etickým kódexom združenia a ďalšími internými predpismi združenia.
2. Člen je povinný pri výkone svojich členských práv konať čestne, odborne, zodpovedne a tak, aby svojím konaním chránil dobré meno, dôveryhodnosť a odbornú úroveň združenia.
3. Člen je povinný poskytovať združeniu pravdivé, úplné a aktuálne údaje potrebné na riadny výkon členstva a bez zbytočného odkladu oznamovať všetky skutočnosti, ktoré môžu mať vplyv na jeho členstvo alebo na činnosť združenia.
4. Člen je oprávnený využívať odborné, vzdelávacie a informačné aktivity organizované združením za podmienok určených Stanovami združenia, týmto Členským poriadkom alebo rozhodnutiami príslušných orgánov združenia.
5. Člen je povinný zdržať sa konania, ktoré by mohlo poškodiť dobré meno združenia, jeho členov alebo dôveru verejnosti v činnosť združenia.
6. Člen je povinný rešpektovať rozhodnutia orgánov združenia prijaté v súlade so Stanovami združenia a internými predpismi združenia.
7. 8. Člen je povinný oznámiť združeniu každú závažnú komplikáciu vzniknutú v súvislosti s výkonom estetického zákroku, a to najneskôr do 60 dní odo dňa, keď komplikácia vznikla alebo keď sa o nej dozvedel. Oznámenie sa podáva elektronicky na e-mailovú adresu: komplikacie@saem.sk
a obsahuje najmä:
a. stručný opis prípadu a priebehu komplikácie,
b. fotodokumentáciu, ak je k dispozícii a jej poskytnutie je v súlade so všeobecne záväznými právnymi predpismi,
c. opis priebehu riešenia komplikácie a prijatých opatrení.






Článok VII
Postup pri porušení povinností člena

1. Ak existuje dôvodné podozrenie, že člen porušil Stanovy združenia, tento Členský poriadok, Etický kódex združenia alebo iný interný predpis združenia, môže Správna rada začať preverovanie tejto skutočnosti.
2. Pred prijatím rozhodnutia podľa tohto článku musí byť členovi umožnené oboznámiť sa so skutočnosťami, ktoré sú mu vytýkané, a primerane sa k nim vyjadriť. Lehota na vyjadrenie nesmie byť kratšia ako 15 dní odo dňa doručenia výzvy.
3. Pri posudzovaní porušenia povinností člena Správna rada prihliada najmä na povahu porušenia, jeho závažnosť, okolnosti prípadu, prípadné opakovanie porušenia a jeho dopad na dobré meno združenia alebo bezpečnosť pacientov.
4. Ak Správna rada dospeje k záveru, že došlo k menej závažnému porušeniu povinností člena, môže člena písomne upozorniť na zistené nedostatky a vyzvať ho na ich odstránenie alebo na zdržanie sa ďalšieho porušovania jeho povinností. Správna rada zároveň určí členovi primeranú lehotu na nápravu, ktorá nesmie byť kratšia ako 30 dní, ak povaha porušenia nevyžaduje inú lehotu.
5. Ak člen v určenej lehote nezabezpečí nápravu alebo napriek písomnému upozorneniu opakovane či závažným spôsobom porušuje svoje povinnosti, môže Správna rada rozhodnúť o jeho vylúčení zo združenia v súlade so Stanovami združenia.
6. Ustanovenie odseku 4 sa nepoužije, ak ide o také závažné porušenie povinností člena, ktoré odôvodňuje okamžité rozhodovanie o jeho vylúčení podľa Stanov združenia.
7. Týmto článkom nie sú dotknuté dôvody zániku členstva ustanovené Stanovami združenia.

Článok VIII
Komunikácia so členmi

1. Združenie komunikuje so svojimi členmi prednostne prostredníctvom elektronickej pošty na e-mailovú adresu oznámenú členom združeniu.
2. Člen je povinný zabezpečiť aktuálnosť svojej e-mailovej adresy a bez zbytočného odkladu, najneskôr do 15 dní odo dňa zmeny, oznámiť združeniu každú zmenu svojej e-mailovej adresy alebo iných kontaktných údajov.
3. Ak člen nesplní povinnosť podľa odseku 2, znáša následky nemožnosti doručovania písomností na naposledy oznámenú e-mailovú adresu.
4. Združenie je oprávnené prostredníctvom elektronickej pošty doručovať členom najmä:
a. pozvánky na zasadnutia orgánov združenia,
b. informácie o činnosti združenia,
c. oznámenia o odborných podujatiach, školeniach a vzdelávacích aktivitách,
d. výzvy na úhradu členských príspevkov a vstupných poplatkov,
e. rozhodnutia orgánov združenia a ďalšie oznámenia súvisiace s členstvom.
5. Člen môže so združením komunikovať prostredníctvom e-mailovej adresy určenej združením alebo iným spôsobom určeným združením.

Článok IX
Dôsledky zániku členstva

1. Zánikom členstva zanikajú všetky členské práva a povinnosti člena, ak zo Stanov združenia alebo z tohto Členského poriadku nevyplýva inak.
2. Zánik členstva nemá vplyv na povinnosť člena splniť záväzky voči združeniu, ktoré vznikli počas trvania jeho členstva.
3. Uhradené vstupné poplatky a členské príspevky sa pri zániku členstva nevracajú, ak Správna rada v odôvodnených prípadoch nerozhodne inak.
4. Bývalý člen je povinný zdržať sa používania označenia alebo prezentácie, z ktorej by mohlo vyplývať, že je členom združenia.
5. Ak bolo členovi v súvislosti s členstvom udelené oprávnenie používať logo, označenie alebo iné identifikačné prvky združenia, zánikom členstva toto oprávnenie zaniká.
6. Zánikom členstva nie je dotknutá povinnosť združenia spracúvať alebo uchovávať osobné údaje bývalého člena v rozsahu a po dobu vyžadovanú všeobecne záväznými právnymi predpismi.

Článok X
Záverečné ustanovenia

1. 1. Tento Členský poriadok bol schválený Správnou radou Slovenskej asociácie estetickej medicíny uznesením č. ...../..... zo dňa ..................
2. Tento Členský poriadok nadobúda účinnosť dňa ..................
3. Zmeny a doplnenia tohto Členského poriadku schvaľuje Správna rada v súlade so Stanovami združenia.
4. Tento Členský poriadok je záväzný pre všetkých členov združenia odo dňa nadobudnutia jeho účinnosti.
5. Právne vzťahy neupravené týmto Členským poriadkom sa spravujú Stanovami združenia, Etickým kódexom združenia a všeobecne záväznými právnymi predpismi Slovenskej republiky.

